
direktoriaus 2012 m. gegužės      d. 






įsakymu Nr.AT- 
Būsto pritaikymo žmonėms su negalia komisijos

nuostatai

I. Bendrosios nuostatos


1. Būsto pritaikymo žmonėms su negalia komisijos (toliau – Komisija) nuostatai numato Būsto aplinkos pritaikymo žmonėms su negalia komisijos sudėtį, darbo reglamentą, posėdžių organizavimo tvarką ir kt.


2. Komisija sudaroma Būsto pritaikymo žmonėms su negalia metų programos įgyvendinimui. Komisija yra atsakinga ir atskaitinga rajono savivaldybės administracijos direktoriui. 


3. Savo veikloje Komisija vadovaujasi savo nuostatais bei šiais Socialinės apsaugos ir darbo ministro įsakymu patvirtintais teisės aktais:


3.1. Baziniais būsto pritaikymo žmonėms su negalia reikalavimais;


3.2. Būsto pritaikymo žmonėms su negalia poreikio vertinimo metodika;


3.3. Būsto pritaikymo žmonėms su negalia finansavimo tvarkos aprašu.


4. Komisija, priimdama savo sprendimus, laikosi skaidrumo, nešališkumo, teisingumo, sąžiningumo ir protingumo principų. 

II. Komisijos sudėtis ir sudarymas

5. Komisija sudaroma iš ne mažiau kaip 5 narių. Į Komisijos sudėtį įtraukiami ne mažiau kaip du savivaldybės administracijos darbuotojai, statybos darbų projektuotojas (architektas, inžinierius ar kitas kvalifikuotas specialistas), neįgaliųjų asociacijos atstovas, deleguotas Neįgaliųjų reikalų tarybos prie Socialinės apsaugos ir darbo ministerijos (toliau vadinama – NR Taryba), kiti specialistai.


6. Savivaldybės administracija raštu kreipiasi į NR Tarybą dėl neįgaliųjų asociacijos atstovo delegavimo dalyvauti Komisijos veikloje. NR Taryba, neįgaliųjų asociacijoms pateikus kandidatų į Komisiją sąrašą, apsvarsto, parenka ir skiria deleguojamus neįgaliųjų asociacijų atstovus. Apie paskirtą atstovą raštu pranešama rajono savivaldybės administracijai, nurodant jo duomenis kontaktams. Neįgaliųjų asociacija gali siūlyti savo deleguotą atstovą atšaukti, apie tai pranešdama raštu NR Tarybai. Rajono savivaldybės administracija gali kreiptis į NR Tarybą dėl deleguoto atstovo pakeitimo kitu atstovu, nurodant šio keitimo pagrindą.


7. Komisijos sudėtį, Komisijos pirmininką ir jo pavaduotoją bei Komisijos nuostatus tvirtina savivaldybės administracijos direktorius. 

III. Komisijos tikslas ir funkcijos


8. Komisijos paskirtis – padėti rajono savivaldybės administracijai organizuoti būsto pritaikymą asmenims su negalia rajono savivaldybėje. Veikdama pagal savo paskirtį, Komisija vykdo šias funkcijas:



8.1. įvertina būsto ir gyvenamosios aplinkos pritaikymo neįgaliesiems poreikį;



8.2. priima sprendimus:



8.2.1. dėl būsto ir gyvenamosios aplinkos pritaikymo poreikio tenkinimo; 



8.2.2. dėl būsto ir gyvenamosios aplinkos pritaikymo eiliškumo;



8.2.3. dėl būsto ir gyvenamosios aplinkos pakartotinio pritaikymo (suaugusiems neįgaliesiems ir neįgaliems vaikams bei jaunuoliams nuo 7 iki 24 metų) tikslingumo;
           

8.3. siūlo rajono savivaldybės administracijai dengti dalį būsto pritaikymo išlaidų, kurios susidaro, kai mokestinė būsto vertė  yra mažesnė už būsto pritaikymo darbų išlaidų sąmatoje numatytos išlaidos;


8.4.  kontroliuoja ir dalyvauja priimant perduodamus neįgaliesiems pritaikytus būstus ir gyvenamąją aplinką;


8.5. sprendžia dėl valstybės ir rajono savivaldybės biudžeto lėšų paskirstymo būstams pritaikyti teisės aktų nustatyta tvarka, jeigu yra tik viena ar dvi būsto pritaikymo eilės;


8.6. nagrinėja skundus dėl būsto ir gyvenamosios aplinkos pritaikymo organizavimo ir vykdymo.
IV. Komisijos uždaviniai


9. Vykdydama jai pavestas funkcijas, Komisija atlieka šias užduotis:


9.1. pagal kompetenciją nagrinėja prašymus pritaikyti būstą bei kitus prie šio prašymo pridedamus rajono savivaldybės administracijos pateiktus dokumentus;


9.2. sudaro einamaisiais metais siūlomų pritaikyti būstų sąrašą; 

9.3. dalyvauja priimant perduodamą pritaikytą būstą ir gyvenamąją aplinką.

V. komisijos narių teisės ir atsakomybė


10. Komisijos nariai turi teisę:


10.4. gauti informaciją apie Komisijos posėdžius bei kitą su Komisijos veikla susijusią reikalingą informaciją;


10.2. teikti pastabas ir pasiūlymus dėl Komisijos posėdžių darbotvarkės;

10.3. prieš Komisijos posėdį ir posėdžio metu susipažinti su svarstyti pateiktais prašymais pritaikyti būstą ir kitais Komisijai pateiktais dokumentais; 


10.4. išsakyti savo pastabas ir pasiūlymus dėl svarstomų prašymų bei Komisijos sprendimų, prireikus pateikti savo atskirą nuomonę komisijos posėdžio protokole;


10.5. teikti pastabas dėl Komisijos posėdžių protokolų bei sprendimų projektų.

VI. KOMISIJOS DARBO ORGANIZAVIMAS



11. Pagrindinės Komisijos darbo formos yra:



11.1. posėdžiai;



11.2. būsto apžiūros priimant perduodamą pritaikytą būstą ir gyvenamąją aplinką.



12. Komisijai vadovauja ir jos darbą organizuoja Komisijos pirmininkas: 


12.1. šaukia Komisijos posėdžius ir jiems pirmininkauja;


12.2. kviečia Komisijos narius dalyvauti priimant perduodamą pritaikytą būstą ir vadovauja Komisijai apžiūroje.


13. Komisijos paskirtas Komisijos sekretorius (savivaldybės administracijos darbuotojas):


13.1. rengia posėdžių darbotvarkę ir kartu su posėdžio medžiaga pateikia Komisijos pirmininkui tvirtinti;


13.2. Komisijos pirmininkui patvirtinus posėdžio datą, laiką, vietą ir darbotvarkę apie tai raštu informuoja Komisijos narius.


13.3. renka ir apibendrina gautą informaciją, kurios reikia Komisijos sprendimams priimti;


13.4. rengia posėdžio protokolo projektą, elektroniniu paštu arba raštu derina su posėdyje dalyvavusiais Komisijos nariais; 


13.5. atsako už Komisijos dokumentų tvarkymą, saugo Komisijai pateiktus dokumentus ir Komisijos posėdžio protokolų originalus per visą Komisijos veiklos laikotarpį. Komisijai sustabdžius veiklą, su jos veikla susijusius dokumentus perduoda rajono savivaldybės administracijai;


13.6. pateikia kitą reikalingą su svarstomais prašymais pritaikyti būstą susijusią informaciją;


13.7. prireikus, ar Komisijos narių prašymu, pateikia rajono savivaldybės administracijos susirašinėjimo su pareiškėjais kopijas posėdžio metu;


13.8. perduoda rajono savivaldybės administracijai Komisijos posėdžio sprendimus ir nagrinėtus dokumentus; 


13.9. vykdo kitus Komisijos pirmininko pavedimus.


14. Komisijos posėdis yra teisėtas, jeigu jame dalyvauja ne mažiau kaip du trečdaliai Komisijos narių, kurių vienas – neįgaliųjų asociacijos deleguotas atstovas.


15. Visi klausimai posėdžio metu aptariami posėdžio darbotvarkėje nustatyta tvarka, jei Komisijos nariai bendru sutarimu posėdžio pradžioje nenusprendžia kitaip.


16. Komisijos nariai privalo užtikrinti pareiškėjų pateiktų duomenų konfidencialumą ir naudoti juos tik savo sprendimams priimti.


17. Rajono savivaldybės administracija ir Komisija kontroliuoja būsto ir gyvenamosios aplinkos pritaikymą. Būsto pritaikymo apžiūrą organizuoja rajono savivaldybės administracija, gavusi rangovo pranešimą apie būsto pritaikymo darbų pabaigą. Būsto pritaikymo apžiūros laiką rajono savivaldybės administracija suderina su pareiškėju bei su Komisijos nariais. 


18. Būsto pritaikymo apžiūra laikoma įvykusia, jei apžiūroje dalyvauja daugiau nei pusė Komisijos narių, kurių vienas turi būti neįgaliųjų asociacijos atstovas. 


19. Komisijos nariai apžiūri pritaikytus būstus ir, prireikus, teikia rajono savivaldybės administracijai ir rangovui pastabas bei pasiūlymus dėl darbų atlikimo kokybės, būsto pritaikymo tinkamumo. Pasiūlymai parengiami raštu, kuriame pasirašo visi apžiūroje dalyvavę Komisijos nariai.


20. Rajono savivaldybės administracija pasirašo Būsto pritaikymo darbų priėmimo–perdavimo aktą tik apžiūroje dalyvavusiems Komisijos nariams pritarus.

VII. KOMISIJOS SPRENDIMAI

21. Komisijos sprendimai priimami bendruoju susitarimu arba, jei jo negalima pasiekti, Komisijos pirmininkui ir nariams balsuojant. Balsuojant Komisijos nariai turi po vieną balsą. Balsuojama „už“ arba „prieš“. Sprendimas laikomas priimtu, jei už jį balsavo paprastoji Komisijos narių dauguma. Jeigu balsai ,,už“ ir ,,prieš“ pasiskirsto po lygiai, lemiamas balsas yra Komisijos pirmininko balsas. Jeigu, svarstant projektus, kuris nors Komisijos narys nesutinka su daugumos sprendimu, jis gali pateikti Komisijos pirmininkui savo atskirą nuomonę. Ši nuomonė turi būti įrašyta į Komisijos protokolą.

VIII. KOMISIJOS POSĖDŽIO PROTOKOLAS


22. Komisijos posėdžio metu rašomas posėdžio protokolas. Komisijos sprendimai įsigalioja posėdžio pirmininkui ir posėdyje dalyvavusiems Komisijos nariams pasirašius protokolą, kuriame nurodoma:


22.1. posėdžio data ir vieta;


22.2. posėdyje dalyvavusieji Komisijos nariai;


22.3. posėdžio metu svarstyti dokumentai; 


22.4. pateikti argumentai, paaiškinimai, priimti sprendimai; 


22.5. kita, Komisijos nuomone, svarbi posėdžio informacija.


23. Komisijos posėdžio sekretorius parengia protokolo projektą ir per Komisijos nustatytą laikotarpį elektroniniu paštu arba raštu pateikia Komisijos nariams derinti. Komisijos nariai gali pateikti pastabas dėl protokolo projekto per Komisijos nustatytą laikotarpį. Per šį laikotarpį nepateikus pastabų, laikoma, kad protokolo projektui pritarta. Įvertinus gautas pastabas arba jų negavus, protokolą pasirašo Komisijos pirmininkas, visi Komisijos nariai ir posėdžio sekretorius. Protokolas pateikiamas rajono savivaldybės administracijai, o protokolo kopija išsiunčiama visiems Komisijos nariams.

IX. BAIGIAMOSIOS NUOSTATOS


24. Komisijos posėdžio darbo organizavimo procedūrinius klausimus, nenumatytus šiuose nuostatuose, sprendžia Komisijos pirmininkas. 


25. Kiekvienas Komisijos narys už savo veiklą atsako Lietuvos Respublikos teisės aktų nustatyta tvarka. 


26. Komisijos veiklos dokumentai (posėdžių protokolai, susirašinėjimo medžiaga, kiti dokumentai) saugomi rajono savivaldybės administracijos nustatyta tvarka, nepažeidžiant Lietuvos Respublikos archyvų įstatymo (Žin., 1995, Nr. 107-2389; 2004, Nr. 57-1982) nuostatų.

____________________________

